Paavo Väyrynen
Paavo Väyrynen, f. 1946, finsk politiker. Väyrynen var fra 1970 riksdagsmand for Centerpartiet og 1980-90 partiets formand. Han var undervisningsminister 1975-76, arbejdsminister 1976-77 og udenrigsminister 1977-82, 1983-87 og 1991-93. I 1994 stillede han op til præsidentvalget, men tabte.
Väyrynen har siden 1995 været medlem af Europa-Parlamentet og er fortsat en af Finlands synligste politikere. I 1999 forsøgte han forgæves at blive Centerpartiets præsidentkandidat, og i 2002 stillede han op til kampvalg om partiets formandspost, men opnåede kun en tredjeplads. Hans konsekvent EU-skeptiske linje har ofte skabt gnidninger i forhold til Centerpartiet, som nu fører en mere EU-venlig kurs.
I 2006 besluttede Väyrynen atter at engagere sig i finsk indenrigspolitik, og han blev 2007 valgt ind i Rigsdagen. Ved den efterfølgende regeringsdannelse gjorde han efter kampvalg i Centerpartiets gruppe et overraskende come-back som udenrigshandelsminister, hvilket må tolkes som et ønske i gruppen om at udbygge kontakterne til Rusland.